ཨོཾ་སྭཱ་སྟི། གང་འདུལ་ལྷུན་གྱིས་གྲུབ་པའི་འཕྲིན་ལས་ཀྱིས། ། མཐའ་ཡས་འགྲོ་ཀུན་ཐར་པའི་ལམ་དུ་འདྲེན། ། འཇམ་པའི་རྡོ་རྗེ་གཤིན་རྗེ་ཚུལ་འཛིན་པ། ། རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག། རྩོམ་ཆེན་དབུས་སུ་སྣ་ཚོགས་པད་ཉིའི་སྟེང་། ཁྲོ་བརྗིད་དཔའ་བོའི་གར་གྱིས་དགེ་གུར་རོལ། ། སྒྲུབ་ལ་མཆོག་དང་ཐུན་མོང་དངོས་གྲུབ་ཀུན། ། རྩོལ་མཛད་འཁོར་ལོའི་མགོན་པོའ༴ི ། འབར་བའི་སྐུ་ལ་གཟི་བརྗིད་མཐའ་ཡས་འཆང་། ། སྣ་ཚོགས་མཚོན་ཆའི་རླབས་འཕྲེང་འཁྲིགས་པའི་ཕྱག། ནད་གདོན་བགེགས་རྣམས་ཞབས་ཀྱིས་འོག་ཏུ་གནོད། ཁྲོ་རྒྱལ་གཤིན་རྗེ་གཤེད་པོའ༴ི ། ལྷ་དགུའི་རང་བཞིན་རྣམ་པར་འགྱུར་བའི་ཞལ། ། འཕོ་མེད་ལྷན་སྐྱེས་བདེ་ཆེན་རྟགས་ཀྱིས་མཚན། ། འོད་གསལ་རྣམ་པ་ཀུན་ལྡན་དཀྱིལ་འཁོར་གཙོ། ། བཅོམ་ལྡན་འཇིགས་མཛད་ཆེན་པོའ༴ི ། དཀྱིལ་འཁོར་ཆེན་པོའི་ཕྱི་ནང་ཕྱོགས་མཚམས་སུ། ། སྲིད་གསུམ་དྲེགས་པ་མ་ལུས་འདུལ་བྱེད་སྐུ། ། སྣ་ཚོགས་དབྱིངས་དང་མཚན་མའི་དཀྱིལ་འཁོར་པ། ། ལས་ཀུན་ཐོགས་མེད་འགྲུབ་པའ༴ི ། མ་མོ་གཤིན་རྗེ་སྲིན་པོ་འདུལ་བའི་སྐུ། ། བདུད་ཀྱི་དཀྱིལ་འཁོར་འཇོམས་མཛད་རོ་ལངས་བརྒྱད། ། ཕྱོགས་བཅུའི་ཞིང་དུ་ཐོགས་མེད་རྫུ་འཕྲུལ་འགྱེད། ། འཇིགས་བྱེད་ཆེན་པོ་རྣམས་ཀྱ༴ི ། རིན་ཆེན་ལས་གྲུབ་ཡེ་ཤེས་ལྔ་ཡི་དངོས། ། གཞལ་མེད་ཁང་བཟང་སྣ་ཚོགས་རྒྱན་གྱིས་སྤྲས། ། རྒྱལ་བའི་ཡོན་ཏན་མཐའ་དག་རྒྱས་པའི་ཞིང་། ། ཡེ་ཤེས་དཀྱིལ་འཁོར་ཆེན་པོའ༴ི ། སྡང་དང་གདུག་ཅན་མ་ལུས་འདུལ་བའི་ཞིང་། ། བྲན་དང་ཕོ་ཉ་མཁའ་འགྲོ་ཚོགས་ཀྱི་བསྟེན། ། སྲིད་པའི་སྡུག་བསྔལ་རྒྱུ་བཅས་སྤངས་པའི་དངོས། ། འཇིགས་རུང་དུར་ཁྲོད་བརྒྱད་ཀྱ༴ི ། ལྟ་ངན་འཇོམ་བྱེད་སྣ་ཚོགས་རྡོ་རྗེ་དང་། ། དོན་དམ་མཁྱེན་པའི་ཉིན་ཕྱེད་འོད་བརྒྱ་འབར། ། སྐྱོན་བྲལ་འདབ་མ་འབུམ་ལྡན་པད་མའི་གདན། ། དཀྱིལ་འཁོར་བཞི་ཡི་དགེ་ལེགས༴། མི་ཕྱེད་རྡོ་རྗེ་ས་གཞི་རྭ་བ་གུར། ། བར་ཆད་བདུད་སྡེ་གཡུལ་ལས་རྣམ་རྒྱལ་བ། རབ་འབར་མེ་དཔུང་འཕྲོ་བའི་གཟི་འོད་ཅན། ། སྲུང་བྱེད་བཀའ་ཡི་འཁོར་ལོའ༴ི། དུས་གསུམ་གཤེགས་པའི་རྒྱལ་བ་སྲས་བཅས་ཀུན། ། གཅིག་བསྡུས་འཇམ་དཔལ་འཁྲོས་པའི་དཀྱིལ་འཁོར་དུ། ། རྒྱལ་བའི་འཕྲིན་ལས་ཀུན་འདུས་དམ་ཚིག་ཅན། ། ཆོས་སྐྱོང་སྲུང་མའི་ཚོགས་ཀྱི་བཀྲ་ཤིས་ཤོག། རྡོ་རྗེ་ཐེག་པའི་ལམ་བཟང་དར་བ་དང་། ། བར་ཆད་བགེགས་ཀྱི་མཚན་མ་ཀུན་ཞི་ནས། ། མཆོག་དང་ཐུན་མོང་དངོས་གྲུབ་ཀུན་སྩོལ་ཞིང་། ། འགྲོ་དོན་ཕྱོགས་བཅུར་རྒྱས་པའི་བཀྲ་ཤིས་ཤོག ། ཏཱ་ར་ནཱ་ཐས་སྨྲས་པའོ། ། ། །

འདིར་འབད་དགེ་བ་རྣམ་པར་དཀར་པའི་མཐུས། །བདག་ལུས་བོར་ཚེ་དཔལ་ལྡན་ཤམྦྷ་ལར། །རིགས་ལྡན་རྒྱལ་པོའི་འཁོར་དུ་ལེགས་སྐྱེས་ནས། ། དུས་འཁོར་བསྟན་ལ་བྱ་བ་བྱེད་པར་ཤོག།ཅེས་པ་འདི་ནི་ཆོས་རྗེ་ཕྱོགས་ལས་རྣམ་རྒྱལ་གྱིས་སྨོན་ལམ་བཏབ་པའོ། །